‹‹ሽልማቱን ለጠቅላይ ሚኒስትሩ የሰጠነው ስለሚገባቸው ነው›› አኖካ ዋና ፀሐፊ አሕመድ አቡ ኤልጋሲምየ ሃሺም
ቦጋለ አበበየአፍሪካ ብሔራዊ ኦሊምፒክ ኮሚቴዎች ማህበር (አኖካ) በባለፈው እሁድ በአፍሪካ ደረጃ ለመሪዎች የሚበረከተውን ትልቅ የስፖርት የክብር ኒሻን ሽልማት ለኢ.ፌ.ዴ.ሪ. ጠቅላይ ሚኒስትር ዶክተር አብይ አህመድ መሸለሙ ይታወቃል፡፡ አኖካ ለጠቅላይ ሚኒስትር አብይ ሽልማቱን ያበረከተው ለኢትዮጵያ ስፖርት በሰጡት ትኩረትና እያበረከቱት በሚገኘው አስተዋፅኦ መሆኑን ቀደም ብሎ ገልጿል፡፡ ይሁን እንጂ ሽልማቱ ለጠቅላይ ሚኒስትር አብይ ይገባል አይገባም በሚል የተለያዩ ወገኖች አሁንም ድረስ ሲሟገቱ ይታያል፡፡ የኢትዮጵያ ኦሊምፒክ ኮሚቴ ከትናት በስቲያ ምሽት በጽሕፈት ቤቱ በሰጠው ጋዜጣዊ መግለጫ ላይ የተገኙት የአኖካ ዋና ፀሐፊ አሕመድ አቡ ኤልጋሲም ሃሺም፣ አኖካ ለጠቅላይ ሚኒስትር አብይ የሰጠው ሽልማት ተጽዕኖ አድሮበትና በሌሎች አካላት አነሳሽነት ሳይሆን ስለሚገባቸው እንደሆነ ገልፀዋል። ‹‹ሽልማቱን ስንሰጣቸው ከልባችን አምነንበት ነው›› ያሉት ዋና ፀሐፊው ጠቅላይ ሚኒስትሩ ሽልማቱን ያገኙት ለኢትዮጵያ ስፖርት ባበረከቱት አስተዋፅኦ ብቻ ሳይሆን ለስፖርት ባላቸው መልካም አመለካከት ጭምር መሆኑን አስረድተዋል፡፡ ጠቅላይ ሚኒስትር አብይ የኢትዮጵያን ስፖርት ለመደገፍና ለማሳደግ የሰጡትን ትኩረት አኖካ ሳያደንቅ እንደማያልፍም ተናግረዋል፡፡ ከሽልማቱ ቀደም ብሎ በተመሳሳይ ቀን ጠቅላላ ጉባዔውን አዲስ አበባ ላይ በስኬት ያከናወነው አኖካ ለኢትዮጵያ ሕዝብ ምስጋና እንደሚያቀርብ የገለፁት ዋና ፀሐፊው፣ በአፍሪካ መዲና የአፍሪካ ኦሊምፒክ ጉባዔ በመካሄዱ ሁሉም እንደተደሰተ ገልፀዋል። ከጠቅላይ
ሚኒስትር አብይ ጀምሮ የኢ.ፌ.ዴ.ሪ.ፕሬዚዳንት ሳህለወርቅ ዘውዴ
እንዲሁም የኢትዮጵያ ኦሊምፒክ ኮሚቴ
ለጉባዔው ተሳታፊዎች ያደረጉት ደማቅ
አቀባበል እንዳስደነቃቸውም አልሸሸጉም፡፡ የ2020 የአፍሪካ ወጣቶች
ኦሊምፒክን ለማስተናገድ ኢትዮጵያ ሃላፊነቱን እንደወሰደች
ፕሬዚዳንት ሳህለወርቅ ማረጋገጣቸውን የጠቆሙት
ዋና ፀሐፊው አኖካ በቅርቡ
በትልቅ አህጉራዊ ውድድር ወደ
ኢትዮጵያ እንደሚመለስ ያላቸውን እምነት ገልፀዋል፡፡
ለአኖካ ጠቅላላ ጉባዔ የተደረገላቸው አቀባበል ከጠበቁት በላይ እንደነበር ያስታወሱት ዋና ፀሐፊው ‹‹ኢትዮጵያውያን ስፖርት ወዳዶች ናቸው ሲባል በዚህ ደረጃ አልጠበቅንም፣ የመንግሥትና የኦሊምፒክ ኮሚቴው ቅንጅት አስደናቂ ነበር፣ ስፖርት በአገሪቱ እንደሚከበር አይተናል›› በማለት ተናግረዋል፡፡ የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ በበኩላቸው፣ ኢትዮጵያ በራቲክ ለመጀመሪያ ጊዜ የአኖካን ጠቅላላ ጉባዔ በስኬት ማስተናገዷን ጠቅሰው፣ ከኮቪድ-19 ወረርሽኝ በኋላ በዓለም ትልቁን ጉባዔ በስኬት ማሰናዳት እንደተቻለ አብራተዋል፡፡ ቀደም ሲል ጉባዔውን ለማስተናገድ ከልምድ ማነስና ከኮቪድ-19 ወረርሽኝ ጋር በተያያዘ ስጋት የነበረ ቢሆንም ካለአንዳች እንከን ጉባዔውን ማስተናገድ እንደተቻለም ገልፀዋል፡፡ ለዚህም በፕሬዚዳንት ሳህለወርቅ የሚመራው የዝግጅት ኮሚቴ ስኬታማ ሥራ ማከናወኑን አስረድተዋል፡፡ ለጉባዔው መሳካት ጠቅላይ ሚኒስትር አብይ እንዲሁም የውጭ ጉዳይ ሚኒስቴር ድጋፍ ትልቅ እንደነበር ያብራሩት ዶክተር አሸብር፣ ከሁለት መቶ ሃምሳ በላይ እንግዶችን ተቀብሎ በስኬት ለማስተናገድ ክልሎችና ከተማ አስተዳደሮች፣ ብሔራዊ ስፖርት ፌዴሬሽንና ማህበራት እንዲሁም መገናኛ ብዙሃ ትልቅ ድጋፍ በማድረጋቸው ምስጋና አቅርበዋል፡፡ ለጉባዔው የመጡ እንግዶች በቆይታቸው ጊዜ እንዲረኩ በማድረግ የአገርን ገፅታ መገንባት እንደተቻለ የተናገሩት ዶክተር አሸብር፣ ከሰላምና ከጤና ጉዳይ ጋር በተያያዘ መጀመሪያ ላይ እንግዶች ስጋት እንደነበራቸው ገልፀዋል፡፡ ይሁን እንጂ የወረርሽኙ ስጋት እያለ ሥራ መሥራት እንደሚቻል ኢትዮጵያ ለዓለም ሕዝብ ማሳየት ችላለች ብለዋል። ‹‹ወረርሽኙን መፍራት ሳይሆን ተጠንቅቆ ሥራ መሥራት እንደሚቻል ያሳየንበት ጉባዔ ነው›› ያሉት ዶክተር አሸብር ኢትዮጵያ የሥራ አገር መሆኗንና ሕዝቡም እንግዳ ተቀባይ መሆኑን በተግባር ማሳየት እንደተቻለ አስረድተዋል። ይህም ከወዲሁ ሌሎች ዓለም አቀፍ ጉባዔዎችን በኢትዮጵያ ለማስተናገድ ጥያቄዎች እንዲመጡ ማድረጉን ጠቁመዋል፡፡ በመጨረሻም የኢትዮጵያ የ2020 ቶኪዮ ኦሊምፒክ ዝግጅትን በተመለከተ ማብራሪያ የሰጡት ዶክተር አሸብር፣ ዘጠና ስድስት አትሌቶችና አሰልጣኞች ወደ ሆቴል ገብተው ዝግጅት መጀመራቸውን ጠቁመዋል። በጥሩነሽ ዲባባ ሆቴል ሃምሳ ስምንት አትሌቶች፣ በአሰለፈች መርጊያ ሆቴል ደግሞ ሰላሳ ስምንት አትሌቶች ዝግጅት እያደረጉ ይገኛሉ፡፡ አንዳንድ ታላላቅ አትሌቶች መግለጫው እስከተሰጠበት ዕለት ድረስ በተለያዩ ምክኒያቶች ሆቴል ገብተው ዝግጅት መጀመር እንዳልቻሉና ከአሰልጣኞች ፍቃድ እንደጠየቁም ታውቋል፡፡ ዝግጅት የሚያደርጉት አትሌቶች ሁሉም ወደ ውድድር እንደማይጓዙ የተገለፀ ሲሆን አሰልጣኞች በሂደት የአትሌቶችን ቁጥር እየቀነሱ እንደሚሄዱ ተጠቁሟል፡፡አዲስ ዘመን ታሕሳስ  2/2013 ዓ.ም